《题周进士古木清猿图》
明代·黄玄

昔从锦城来，却过愁猿道。
千崖万嶂不可闻，此中哀怨令人老。
况是西江秋水来，冲波逆折鸣风雷。
攀萝涉水苦难度，腾枝抱子俱萦回。
空林阴阴不知处，前惊后呼若相语。
正当绝险陵天梯，揽辔听来泪如雨。
君不见蚕丛开国通秦关，六龙西幸仍跻攀。
猿声鸟道有如此，一为长歌《行路难》。

作者简介：明福建将乐人，字玄之。善诗，为林鸿弟子。与周玄齐名，时称二玄，均在闽中十才子之列。官泉州训导。